**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ**

**05 ДУГААР САРЫН 17-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны дугаар*** |
| 1 | Хуралдааны товч тэмдэглэл  | 1-5 |
| 2 | Дэлгэрэнгүй тэмдэглэл | 6-19 |
|  | 1.“**Олон Улсын автотээвэрлэлт гүйцэтгэх тээврийн хэрэгслийн багийн ажлын тухай Европын хэлэлцээр”-ийг соёрхон батлах тухай хуулийн төсөлтэй хамт өргөн мэдүүлсэн Замын хөдөлгөөний аюулгүй байдлын тухай хуульд нэмэлт, өөрчлөлт оруулах тухай хуулийн төсөл** /Засгийн газар 2022.04.14-ний өдөр өргөн мэдүүлсэн, ***анхны хэлэлцүүлэг***/ | 6-13 |
|  | 2.**Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төсөл** /Улсын Их Хурлын гишүүн Б.Энхбаяр нарын 3 гишүүн 2021.04.08-ны өдөр өргөн мэдүүлсэн, ***анхны хэлэлцүүлэг***/ | 13-15 |
|  | 3.**Байнгын хорооны тогтоолын төсөл** /Зөрчлийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд, Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төслүүдийг хэлэлцүүлэгт бэлтгэх үүрэг бүхий ажлын хэсэг байгуулах тухай/ | 15-19 |

***Монгол Улсын Их Хурлын 2022 оны хаврын ээлжит чуулганы***

***Хууль зүйн байнгын хорооны***

***05 дугаар сарын 17-ны өдөр /Мягмар гараг/-ийн***

***хуралдааны товч тэмдэглэл***

Хууль зүйн байнгын хорооны дарга С.Бямбацогт ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 11 гишүүн хүрэлцэн ирж, 57.9 хувийн ирцтэйгээр хуралдаан 11 цаг 20 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: Н.Алтанхуяг, Б.Пүрэвдорж, Н.Учрал;*

*Эмнэлгийн чөлөөтэй: Ц.Мөнх-Оргил, Ш.Раднаасэд;*

*Тасалсан: Х.Нямбаатар.*

Хэлэлцэх асуудалтай холбогдуулан Байнгын хорооны дарга С.Бямбацогт Согтууруулах ундааны эргэлтэд хяналт тавих, архидан согтуурахтай тэмцэх тухай хуулийн төсөл болон хамт өргөн мэдүүлсэн хуулийн төслийнажлын хэсэгт гүйцээн боловсруулах чиглэл өгч, уг асуудлын анхны хэлэлцүүлгийг дараагийн Байнгын хорооны хуралдаанаар хэлэлцүүлэхээр хойшлуулав.

***Нэг.****“****Олон Улсын автотээвэрлэлт гүйцэтгэх тээврийн хэрэгслийн багийн ажлын тухай Европын хэлэлцээр”-ийг соёрхон батлах тухай хуулийн төсөлтэй хамт өргөн мэдүүлсэн Замын хөдөлгөөний аюулгүй байдлын тухай хуульд нэмэлт, өөрчлөлт оруулах тухай хуулийн төсөл***/Засгийн газар 2022.04.14-ний өдөр өргөн мэдүүлсэн, ***анхны хэлэлцүүлэг****/*

Хэлэлцэж буй асуудалтай холбогдуулан Зам, тээврийн хөгжлийн сайд Л.Халтар, Зам, тээврийн хөгжлийн яамны Төрийн нарийн бичгийн дарга С.Батболд, мөн яамны Автотээврийн бодлогын хэрэгжилтийг зохицуулах газрын дарга Ё.Жаргалсайхан, “Автотээврийн үндэсний төв” ТӨҮГ-ын захирал Б.Гүрсоронзон, “Монголын автотээвэрчдийн нэгдсэн холбоо”-ны захирал Д.Наранпүрэв нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Бат.Баярмаа, Ч.Батбямба, Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг нар байлцав.

***Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу*** *“Олон Улсын автотээвэрлэлт гүйцэтгэх тээврийн хэрэгслийн багийн ажлын тухай Европын хэлэлцээр”-ийг соёрхон батлах тухай хуулийн төсөлтэй хамт өргөн мэдүүлсэн Замын хөдөлгөөний аюулгүй байдлын тухай хуульд нэмэлт, өөрчлөлт оруулах тухай**хуулийн**төслийг зүйл бүрээр хэлэлцэв.*

Төслийн 1 дүгээр зүйлтэй холбогдуулан Улсын Их Хурлын гишүүн Ж.Сүхбаатар, С.Бямбацогт нарын тавьсан асуултад Зам, тээврийн хөгжлийн сайд Л.Халтар, Зам, тээврийн хөгжлийн яамны Төрийн нарийн бичгийн дарга С.Батболд нар хариулж, тайлбар хийв.

Төслийн 2, 3 дугаар зүйлтэй холбогдуулан Улсын Их Хурлын гишүүдээс асуулт, санал гараагүй болно.

 *Улсын Их Хурлын гишүүдээс гаргасан зарчмын зөрүүтэй саналын томьёоллоор санал хураалт явуулав.*

**С.Бямбацогт:** 1.Улсын Их Хурлын гишүүн С.Бямбацогт, Б.Энх-Амгалан нарын гаргасан, Төслийн 1 дүгээр зүйлийн 1 дэх заалтын 8.2.6 дахь заалтад “тээврийн хэрэгслийн” гэсний өмнө “хяналтын төхөөрөмжөөр тоноглогдсон” гэж нэмж, 2 дахь заалтын 10.1.9 дэх заалтын “бүртгэл болон бусад холбогдох” гэснийг хасах гэсэн саналыг дэмжье гэсэн санал хураалт явуулъя.

 Зөвшөөрсөн: 11

 Татгалзсан: 3

 Бүгд: 14

 78.6 хувийн саналаар дэмжигдлээ.

2.Улсын Их Хурлын гишүүн С.Бямбацогт, Б.Энх-Амгалан нарын гаргасан, Төслийн 3 дугаар зүйлийн “баталсан” гэснийг “батлах тухай хууль хүчин төгөлдөр болсон” гэж өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 10

 Татгалзсан: 4

 Бүгд: 14

 71.4 хувийн саналаар дэмжигдлээ.

“Олон Улсын автотээвэрлэлт гүйцэтгэх тээврийн хэрэгслийн багийн ажлын тухай Европын хэлэлцээр”-ийг соёрхон батлах тухай хуулийн төсөлтэй хамт өргөн мэдүүлсэнЗамын хөдөлгөөний аюулгүй байдлын тухай хуульд нэмэлт, өөрчлөлт оруулах тухай хуулийнтөслийг зүйл бүрээр хэлэлцэж дуусав.

Байнгын хорооноос гарах санал, дүгнэлтийг Улсын Их Хурлын гишүүн Б.Энх-Амгалан Улсын Их Хурлын чуулганы нэгдсэн хуралдаанд танилцуулахаар тогтов.

 *Уг асуудлыг 11 цаг 42 минутад хэлэлцэж дуусав.*

***Хоёр.Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төсөл***/Улсын Их Хурлын гишүүн Б.Энхбаяр нарын 3 гишүүн 2021.04.08-ны өдөр өргөн мэдүүлсэн, ***анхны хэлэлцүүлэг***/

Хэлэлцэж буй асуудалтай холбогдуулан Улсын ерөнхий прокурорын туслах прокурор, Шүүхэд хэрэг төлөөлөх хэлтсийн дарга Д.Булганцэцэг, Авлигатай тэмцэх газрын Мөрдөн шалгах албаны дарга М.Жаргалбаатар, Цагдаагийн ерөнхий газрын Мөрдөн байцаах албаны дарга Б.Батсуурь, мөн газрын Хуулийн хэлтсийн дарга Л.Нямдаваа, Монголын өмгөөлөгчдийн холбооны гишүүн, өмгөөлөгч Ж.Оюунболд нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Бат.Баярмаа, Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг нар байлцав.

 **Хуулийн төслийг анхны хэлэлцүүлэгт бэлтгэсэн талаар ажлын хэсгийн гаргасан санал, дүгнэлтийг ажлын хэсгийн ахлагч, Улсын Их Хурлын гишүүн Ж.Сүхбаатар танилцуулав.**

***Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу*** *Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийг зүйл бүрээр хэлэлцэв.*

Төслийн зүйлүүдтэй холбогдуулан Улсын Их Хурлын гишүүдээс асуулт, санал гараагүй болно.

*Ажлын хэсгийн гаргасан зарчмын зөрүүтэй саналын томьёоллоор санал хураалт явуулав.*

**С.Бямбацогт:** 1.**Улсын Их Хурлын гишүүн Ж.Сүхбаатар, Д.Ганбат, Д.Цогтбаатар /Цаашид “Ажлын хэсэг” гэх/ нарын гаргасан,** Төслийн 1 дүгээр зүйлийн 5 дахь хэсгийн “гомдол, хүсэлтийг” гэснийг “гомдлыг” гэж, мөн хэсгийн “30 хүртэл” гэснийг “60 хүртэл” гэж тус тус өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 10

 Татгалзсан: 4

 Бүгд: 14

 71.4 хувийн саналаар дэмжигдлээ.

2.Ажлын хэсгийн гаргасан, Төслийн 1 дүгээр зүйлийн 7 дахь хэсгийн “үндэслэлээр” гэсний дараа “шүүх хуралдаан” гэж нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 11

 Татгалзсан: 3

 Бүгд: 14

 78.6 хувийн саналаар дэмжигдлээ.

**Найруулгын санал:**

**С.Бямбацогт:** Ажлын хэсгийн гаргасан, Төслийн 1 дүгээр зүйлийн “зүйлийн 1 дэх хэсэгт” гэснийг “зүйлд” гэж, 3 дугаар зүйлийн “дараах хэсэг, заалтыг” гэснийг “33.1 дүгээр зүйлийн 12 дахь хэсгийг” гэж, 4 дүгээр зүйлийн “мөн зүйлийн 1.5, 1.6 дахь заалтын дугаарыг “1.4”, “1.5” гэж” гэснийг “1.5 дахь заалтын дугаарыг “1.4” гэж, 1.6 дахь заалтын дугаарыг “1.5” гэж тус тус өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 11

 Татгалзсан: 3

 Бүгд: 14

 78.6 хувийн саналаар дэмжигдлээ.

Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухайхуулийнтөслийг зүйл бүрээр хэлэлцэж дуусав.

Байнгын хорооноос гарах санал, дүгнэлтийг Улсын Их Хурлын гишүүн Ж.Сүхбаатар Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 10 цаг 51 минутад хэлэлцэж дуусав.*

***Гурав.Байнгын хорооны тогтоолын төсөл*** /Зөрчлийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд, Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төслүүдийг хэлэлцүүлэгт бэлтгэх үүрэг бүхий ажлын хэсэг байгуулах тухай/

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Бат.Баярмаа, Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг нар байлцав.

Тогтоолын төсөлтэй холбогдуулан Улсын Их Хурлын гишүүн Б.Энхбаяр, Ж.Сүхбаатар, Ц.Сэргэлэн нар үг хэлэв.

**С.Бямбацогт:** *“*Зөрчлийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд, Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төслүүдийг хэлэлцүүлэгт бэлтгэх үүрэг бүхий ажлын хэсэг байгуулах тухай*”* Байнгын хорооны тогтоолын төслийг батлах **санал хураалт явуулъя.**

Зөвшөөрсөн: 10

Татгалзсан: 4

Бүгд: 14

71.4 хувийн саналаар Байнгын хорооны тогтоол батлагдлаа.

Зөрчлийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд, Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төслүүдийг хэлэлцүүлэгт бэлтгэх үүрэг бүхий ажлын хэсгийн ахлагчаар Улсын Их Хурлын Ж.Сүхбаатарыг ажиллуулахаар тогтов.

*Уг асуудлыг 12 цаг 03 минутад хэлэлцэж дуусав.*

Байнгын хорооны хуралдаанаар 3 асуудал хэлэлцэв.

Хуралдаан 43 минут үргэлжилж, 19 гишүүнээс 13 гишүүн хүрэлцэн ирж, 68.4 хувийн ирцтэйгээр 12 цаг 03 минутад өндөрлөв.

 Тэмдэглэлтэй танилцсан:

ХУУЛЬ ЗҮЙН БАЙНГЫН

 ХОРООНЫ ДАРГА С.БЯМБАЦОГТ

 Тэмдэглэл хөтөлсөн:

ХУРАЛДААНЫ ТЭМДЭГЛЭЛ Д.ОТГОНДЭЛГЭР

ХӨТЛӨХ АЛБАНЫ ШИНЖЭЭЧ

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ**

**05 ДУГААР САРЫН 17-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**С.Бямбацогт:** Байнгын хорооныхоо гишүүдийн энэ өдрийн амгаланг айлтгая. Байнгын хорооны гишүүдийн олонх хүрэлцэн ирсэн тул Хууль зүйн байнгын хорооны 2022 оны тавдугаар сарын 17-ны өдрийн хуралдааныг нээснийг мэдэгдье.

Улсын Их Хурлын чуулганы хуралдааны дэгийн тухай хуулийн 11.6-д заасны дагуу ирцийг танилцуулъя. Бямбацогт ирсэн, Адьшаа ирсэн, Амарсайхан ирсэн, Дэлгэрсайхан ирсэн, Мөнхбаатар ирсэн, Мөнхцэцэг ирсэн, Сандаг-Очир ирсэн, Сүхбаатар ирсэн, Сэргэлэн ирсэн, Энх-Амгалан ирсэн байна, гишүүд. Мөнх-Оргил гишүүн өвчтэй, Раднаасэд гишүүн өвчтэй, Учрал гишүүн чөлөөтэй, Алтанхуяг гишүүн чөлөөтэй, Энхбаяр гишүүн ирчихсэн байна уу? Энхбаяр гишүүн ирсэн байна. Бусад гишүүдийг хуралдаандаа хүрэлцэн ирэхийг урьж байна. Энэ Ганбат гишүүн сая явж байсан. Нямбаатар сайд, Пүрэвдорж гишүүн, Пүрэвдорж гишүүн гачигдалтай байгаа шүү нээрээ. Цогтбаатар гишүүн, Пүрэвдорж гишүүн чөлөөтэй.

Ингээд ирцийг танилцууллаа та бүхэндээ. Одоо Байнгын хорооны хуралдааны хэлэлцэх асуудлыг танилцуулъя. Дөрвөн асуудал байгаа.

Согтууруулах ундааны эргэлтэд хяналт тавих, архидан согтуурахтай тэмцэх тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд.

Хоёрдугаарт нь “Олон Улсын автотээвэрлэлт гүйцэтгэх тээврийн хэрэгслийн багийн ажлын тухай Европын хэлэлцээр”-ийг соёрхон батлах тухай хуулийн төсөлтэй хамт өргөн мэдүүлсэн Замын хөдөлгөөний аюулгүй байдлын тухай хуульд нэмэлт, өөрчлөлт оруулах тухай хуулийн төсөл анхны хэлэлцүүлэгт.

Гуравдугаарт нь Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулахын хуулийн төсөл.

Дөрөвдүгээрт нь Ажлын хэсэг байгуулах тухай гэсэн ийм дөрвөн асуудал байгаа. Энэ дөрвөн асуудлаа Согтууруулах ундааны эргэлтэд хяналт тавих тухай, Архидан согтуурхаж тэмцэх тухай хуулийн төслийн ажлын хэсэг хуралдаж саналаа эцэслээгүй байгаа. Сангийн яам, Ерөнхийлөгчийн Тамгын газар, ажлын хэсэг үүн дээрээ илүү анхаарч ажиллах шаардлагатай байгаа. Жоохон удаан байгаа, байнга одоо шахаж шаардаж байна. Монгол Улсын Ерөнхийлөгчөөс ч гэсэн бас энэ хуулиа хурдан батлаач гэсэн саналыг бас тавьж байгаа. Тийм болохоор Сангийн яамныхан, ажлын хэсгийнхэн, Хууль зүйн яамныхан энийг одоо эцэслээд ирэх долоо хоногт заавал Их Хурлаар хэлэлцүүлнэ шүү гэдгийг бас чиглэл болгоё. Ингээд хэлэлцэх асуултай холбогдуулаад энийг нэгдүгээр асуудлыг хойшлуулъя.

Бусад асуудал дээр саналтай шүү байна уу.? Алга байна. Хэлэлцэх асуудалдаа оръё.

**Нэг. “Олон Улсын автотээвэрлэлт гүйцэтгэх тээврийн хэрэгслийн багийн ажлын тухай Европын хэлэлцээр”-ийг соёрхон батлах тухай хуулийн төсөлтэй хамт өргөн мэдүүлсэн Замын хөдөлгөөний аюулгүй байдлын тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг явуулъя.**

Хэлэлцэж байгаа асуудалтай холбогдуулан хуралдаанд оролцож байгаа албан тушаалтнаа танилцуулъя. Зам, тээврийн хөгжлийн яамны Төрийн нарийн бичгийн дарга С.Батболд, Ё.Жаргалсайхан Зам, тээврийн хөгжлийн яамны Автотээврийн бодлогын хэрэгжилтийг зохицуулах газрын дарга, Б.Гүрсоронзон “Автотээврийн үндэсний төв” төрийн өмчит үйлдвэрийн газрын захирал, Б.Наранпүрэв Монголын Автотээвэрчдийн нэгдсэн холбооны захирал, Наранпүрэв алга байна уу тээ? Ажлын хэсэг танилцууллаа. Зам, тээврийн хөгжлийн сайд Халтар сайд бас хүрэлцэн ирсэн байна. Наранпүрэв Автотээвэрчдийн нэгдсэн холбооны захирал.

Улсын Их Хурлын чуулганы хуралдааны дэгийн тухай хуулийн 76.14.3-т гарын үсэг зурах боломжит хугацаа нь дууссан эсвэл гарын үсэг зурах шаардлагагүй гэж олон улсын гэрээнд нэгдэн орохыг зөвшөөрч тухайн олон улсын гэрээг соёрхон батлах тухай болон холбогдох бусад хуулийн төслийг анхны хэлэлцүүлэгт бэлтгүүлэхээр холбогдох бусад хуулийн төсөл эрхлэх асуудалд нь хамаарах Байнгын хороонд шилжүүлнэ гэж заасан байгаа. Үүний дагуу Байнгын хороо энэ асуудлыг хэлэлцээд Гадаад бодлогын байнгын хороонд шилжүүлнэ тийм үү? Шууд аваад явчих юм уу? Ийм байгаа.

Монгол Улсын Их Хурлын чуулганы хуралдааны дэгийн тухай хуулийн 39.10-т Байнгын хороо хуулийн төслийг зүйл бүрээр хэлэлцэнэ гэж заасны дагуу хуулийн төслийг зүйл бүрээр хэлэлцье.

Замын хөдөлгөөний аюулгүй байдлын тухай хуульд нэмэлт, өөрчлөлт орох тухай хуулийн төслийн 1 дүгээр зүйлтэй холбогдуулан асуух асуулттай гишүүд байна уу? Сүхбаатар гишүүнээр тасаллаа. Сүхбаатар гишүүн асуулт асууя.

**Ж.Сүхбаатар:** Би зүгээр энэ өмнөх юмыг нь сайн уншиж, танилцаж амжаагүй л дээ. Олон ажилтай давхцаад. Тэгэхээр энэ Зам, тээврийн яамны нөхдүүдээсээ Төрийн нарий энд сууж байна. Яг энэ заалт одоо орохоор яг одоогийнхоос юу сайжрах юм бэ, юу өөрчлөгдөх юм бэ, юу дутуу байсныг нь яг юу шийдэж байгаа юм? Энийг л асууя.

**С.Бямбацогт:** Халтар сайд хариулъя, дөрөвдүгээр микрофон. Тавдугаар микрофон, Төрийн нарийн бичиг дарга хариулъя Батболд.

**С.Батболд:** Сүхбаатар гишүүний асуултад хариулъя. Энэ тахометрийн хяналт гээд энэ автомашинд ийм дижитал хяналтын төхөөрөмж орж ирж байгаа. Энэ хүн бол хэчнээн цаг машин жолоодов, хэдэн цаг зогсов гээд бүх ажил, амралтын дэглэмийг, ямар хурдтай явав гээд энэ бүгдийг хянаж байгаа юм. Тэгэх дээр энийг бид нар энэ конвенцод нь нэгдэж орж байгаа. Тэгэхлээр манай эрх зүйн одоогийн байгаа энэ Замын хөдөлгөөний аюулгүй байдлын тухай хууль, Автотээврийн тухай хуульд энэ төхөөрөмжийн талын зохицуулалт байхгүй байгаа. Ингээд тоноглогдчихсон машиныг хэн шалгаж, яаж хянах юм гэдэг асуудал нь байхгүй байгаа. Тэгээд энэ хяналтын асуудлыг л нэмж оруулж байгаа асуудал байгаа юм.

**С.Бямбацогт:** Сүхбаатар гишүүн тодруулъя.

**Ж.Сүхбаатар:** Энэ дээр тэгвэл хоёр асуулт байна.

Нэгдүгээрх нь төрийн зүгээс гарах зардал юу байна?

Хоёрдугаарх нь хувь этгээд, аж ахуйн нэгж байгууллага гэдэг юм уу, иргэд, жолооч гэдэг юм уу улсуудад зардал хэр гарах юм? Одоо энэ жишээ нь төхөөрөмж заавал суулгана гэж би ойлголоо шүү дээ машин дотроо. Тэгэхээр машин болгон дээр гэвэл энэ одоо хэчнээн машин хамрагдах вэ? Trcak-ууд энэ том зам дээр явж байгаа бүх машиныг хамруулах уу? Хэдий хэрийн хугацаанд хамруулах вэ, тэр төхөөрөмжийг нь хэн оруулж ирэх вэ? Энэ компаниуд одоо худалдан авах асуудалд нь хэр хүндрэл учруулах вэ? Тэр төхөөрөмж нь, нэгжийнх нь өртөг нь ер нь ямар юм байдаг бол? Ер нь бол зөв л дөө. Гаднынхан бол тийм л байдаг шүү дээ. Trcak-ууд замын хажуу тийшээ гараад л тодорхой цагт заавал зогсдог ийм байдаг. Тэгэхээр одоо ийм юм орж ирж байгаа нь зөв. Гэхдээ яг одоо энэ зардал чирэгдэл учрах уу, үгүй юу? Энэ хэцүү цаг үед чинь ийм юм гарчихлаа гээд энийгээ яаж тооцоолж…/минут дуусав./

**С.Бямбацогт:** Тавдугаар микрофон Батболд дарга хариулъя.

**С.Батболд:** Сүхбаатар гишүүний асуултад хариулъя. Энд нэгдүгээрт хоёр зохицуулалт байгаа.

Нэгдүгээрт нь улс хоорондын тээвэрлэлт хийж байгаа энэ конвенцод нэгдээд орж байгаа учраас улс хоорондын тээвэрлэлт хийж байгаа тээврийн хэрэгсэл зайлшгүй ийм тоног төхөөрөмжтэй байх шаардлагатай болж байгаа юм. Ер нь бол энэ аналоги болон дижитал тахометр байж байгаа. 2000-аад оны, 2010 оноос хойших ер нь машинууд үйлдвэрлэгдсэн ийм track-ууд үйлдвэрээсээ ийм төхөөрөмжтэй байгаа. Энэ одоо манайхан бол ашиглахгүй салгачихсан явж байгаа. Энийг цаашаа залгаад, ашиглаад явах боломжтой. Мөн ийм төхөөрөмж байхгүй бол суулгана гэсэн үг. Энэ төхөөрөмж бид нарын судалгаагаар 40-400 долларын үнэтэй ийм төхөөрөмжүүд байгаа. Мөн энэнээс үнэтэй нь ч бас байгаа.

Тэгээд энэ дээр бол одоо хувь хүнээс, улс хооронд тээвэрлэлт хийж байгаа тохиолдолд тухайн улс нь зайлшгүй ийм төхөөрөмж шаардаж байгаа учраас бид энийг тавих…/минут дуусав./

**С.Бямбацогт:** Гүйцээгээд хариулчихъя, тавдугаар микрофон нэмээд өгөөрэй.

**С.Батболд:** Үүнтэй холбоотой мэдээж тэр тээвэр хийх гэж байгаа хүн энэ машинд нь ийм төхөөрөмж байхгүй бол ийм төхөөрөмж одоо суулгах ийм зардал гарч таарна. Тэгээд түрүүний хэлдэг 40-400 доллар орчим байж байна. Нэгдсэн удирдлагаар хангах ажил бол одоо манай Автотээврийн үндэсний төв дээр алсын зайн бүртгэл хяналтын систем гээд GPS-ээр энэ машинуудыг хянаж байгаа. Энэ дээр бол нэг их нэмэлт зардал гарахгүй. Энэ хяналтын төв байгуулагдаад нэлээн хэдэн жил болж байгаа. Энэ дээр бол явж байна.

Энэ тахометрийн хэн оруулж ирж суулгах вэ гэдэг дээр бид нар энэ хэлэлцээрт нэгдэж орсны дараа энийг бол хэн дуртай нэг нь оруулж ирэх биш эрх бүхий байгууллагад бид одоо эрх олгоно. Тэр тавигдаж байгаа шаардлагыг нь хангасан. Өнөөдрийн бид нарын орж ирж байгаа, хамт байгаа энэ ажлын хэсэгт байгаа Монголын Автотээвэрчдийн нэгдсэн холбоо бол энэ олон улсын автотээвэрчдийн ийм гишүүн байгууллага. Эднийхээр бол бид нар энэ тахометрийг тавиулах ажлыг төлөвлөж байгаа.

Мөн энийг баталгаажуулдаг, хянадаг, засдаг ийм байгууллага бас тусдаа байгаа. Тэрийг нь одоо Автотээврийн үндэсний төв дээр ийм итгэмжлэгдсэн лабораторийг бид байгуулаад бас хэдэн жил болж байгаа.

**С.Бямбацогт:** Хариулт хангалттай юу тээ?

Надад бас хэд хэдэн асуулт байна.Тэгэхээр сая хариулж байна. Ерөнхийдөө Автотээврийн нэгдсэн холбоо гэдэг байгууллага төхөөрөмжийг тавьдаг, төхөөрөмжийг хянадаг тэгээд үндсэндээ бас дахиад нэг шат дамжлага гараад үндсэндээ бас л тээвэрчдээс мөнгө татдаг л байгууллагад нэг дамжлага нэмэгдэх юм байна гэж харж байна. Энэ үгүй юу, худлаа юу?

Манай Автотээврийн үндэсний юу гэдэг билээ? Автотээврийн үндэсний төв тээ? Энэ дээр бас дахиад бас хяналт шалгалт давхар явагддаг болох нь дээ. Саяын асуултаас харж байхад иймэрхүү л юм харагдаж байна шүү дээ. Тэгээд нэг нь төрийн байгууллага, нэг нь төрийн бус байгууллага, нэг нь төрийн өмчит үйлдвэрийн газар тийм ээ? Энэ байгууллагуудын олон шат дамжлагатай, олон тийм үү, хүнд суртлын байгууллагууд дахиад л нөгөө ард, иргэдээс, аж ахуйн нэгж байгууллага, тээвэрчдээс мөнгө татаад байдаг болох гэж байгаа юм биш үү? Урьд нь чинь бид нар “С” зөвшөөрөл гээд бөөн асуудал үүсдэг, хүнд суртал, бөөн авлигын хэрэг яригддаг. Тэгээд үүнтэй адилхан дахиад л одоо олон улсын тээвэр хийх гэж байгаа нөхдүүд нь энд бас дахиад л нөгөө асуудал, хэл аманд ороод байх юм биш үү? Энийг хариулж өгөөч, нэг.

Хоёрдугаарт нь энэ олон улсын автотээврийн хэрэгслийн олон улсын гэрээ, конвенцод нэгдсэнээрээ бидэнд одоо яг өнөөдөр байгаа хүндрэлтэй нөхцөл байдал маань хэрхэн яаж шийдэгдэх юм? Хуучин Оросын Холбооны Улсаас, европоос ачаа бараа track-аар тээврээр татаад бас харьцангуй гайгүй ирдэг байсан. Одоо энэ Орос, Украйны дайнтай холбоотойгоор нэлээн асуудалтай болсон. Мөн одоо дахиад Оросын нутаг дээгүүр явж байгаа track-уудаас чинь янз янзын татвар хураамж авдаг, төлбөр торгууль тавьдаг, ачаа барааг нь хүртэл одоо буулгаж авдаг иймэрхүү асуудал яригдаж байгаа шүү дээ. Нөгөө гай гээд ярьдаг нөгөө цагдаа нар нь Оросын авто замын цагдаа нар торгоод, үндэслэлгүй баахан торгоод, шийтгээд, хүнд суртал гаргаад байдаг. Дээрээс нь хүнсний бүтээгдэхүүн муудсан байна, ачааг нь буулгаж барьж байна гэдэг асуудал яригдаж байгаа.

Тэгээд иймэрхүү юмнууд чинь одоо хэрхэн яаж шийдэгдэх юм? Энэ гэрээнд нэгдсэнээр шийдэгдэх юм уу, шийдэгдэхгүй юм уу? Хэрвээ шийдэгдэхгүй юм бол энэ гэрээг бид нар батлах шаардлагатай юу, шаардлагагүй юу? Хамгийн гол нь одоо бидний баталж байгаа хууль, тогтоомж, олон улсын гэрээнд нэгдэн орж байгаа энэ гэрээ, конвенц энэ улсын эрх ашигт, энэ тухайн тийм хуулийг хэрэглэх хэрэглэгчдийн эрх ашигт нийцсэн байх ёстой л доо. Өөрөөр хэлэх л юм бол энэ гэрээ, конвенц олон улсын автотээвэрлэлтийн гэрээ конвенцод нэгдсэнээрээ бид нар европоос бараа таваараа хэдэн хоног татаж ирдэг болох юм? Европоос Монгол руу бараа, таваар татаж байгаа жолооч нар ямар нэгэн дарамт шахалтгүй, хүнд сурталгүй ачаа бараа хурдан шуурхай тээвэрлэж чаддаг болох юм уу? Тэр торгууль, төлбөр тавьдаг байдал нь цэгцрэх юм уу? Тэр бараа таваарыг нь буулгаж аваад дээрэмддэг байдал нь алга болох юм уу? Энэ дээр тодорхой ямар үр дүн гарах вэ? Энийг нь хариулж өгөөч.

Үр дүн гарахгүй бол одоо бид нар энэ гэрээг батлах шаардлагатай юу? Тавдугаар микрофон.

**С.Батболд:** Бямбацогт гишүүний асуултад хариулъя. Монгол Улс энэ олон улсын тээвэрлэлтийн харилцаанд оролцъё гэвэл энэ конвенцод нэгдэж орохоос өөр зайлшгүй шаардлагатай. Энэ конвенцод нэгдэж ороогүйгээрээ харин Монголын тээвэрчид явж чадахгүй байгаа. Жишээ нь Оросын нутаг руу ороод л ийм тахометр байхгүй гээд л торгуулж байгаа юм. Европ руу ороод мөн ялгаагүй торгуулж байгаа. Торгууль нь 100-400, 500 доллароор торгуулж байгаа. Тэгэх дээр саяын таны хэлдэг ийм шатлал бол зайлшгүй бий болж байгаа.

Энэ конвенцоороо нэгдэж орж байгаа тохиолдолд энийг хариуцсан байгуулага, баталгаажуулах байгууллага гээд ийм байгууллагууд зайлшгүй байх ёстой болчхоод байгаа юм.Тийм, энэ нь өөрөө олон улсын жишиг нь ийм байгаад байгаа учраас бид ийм шатлал зайлшгүй явна. Энд бид нар нэгдэж орсноороо Монголын тээвэрчдэд ямар ашигтай юм бэ гэхлээр жишээ нь европ Монголын хооронд 2016 онд 1404 удаагийн тээвэрлэлт явагдсан. Энэний 1 хувь нь Монголын тээвэрчид байсан. 2017 онд 1362 удаагийн тээвэрлэлт явсан. Энэний 8 хувь нь Монголын тээвэрчид явж байгаа юм. 2018 онд 2470 ийм тээвэрлэлт явагдсан. Энэний 13.3 хувь нь Монголын тээвэрчид болж өссөн. 2019 онд 2558 удаагийн тээвэрлэлт явсан. Энэний 15 хувь нь Монголын тээвэрчид болж байгаа юм. Тэгэх дээр Монголын тээвэрчид энэ бүс нутгийн болон олон улсын тээвэрлэлтэд оролцох бололцоог бид нар нэмэгдүүлж өгөхийн тулд энд ингэж орох шаардлага гарч байгаа юм.Одоогийн явж байгаа тээврийн хэрэгслүүд Оросын нутаг дээгүүр явах, европ руу ороход зайлшгүй энийг шаардаж байгаа.

Нэгдүгээрт энэ тахометр.

Хоёрдугаарт, даатгалын ногоон картын систем гэдэг ийм хоёр зүйлийг шаардаж байгаа.

Бид энэ даатгалын асуудал нь бас одоо хамт шийдэгдээд Гадаад харилцааны яамнаас чиглэл аваад явж байгаа. Өнөөдрийн байдлаар гэхэд бид нар Монголын тээвэрчдэд бас нэг давуу тал бол үүсэж байгаа. Орос, Украйны энэ асуудалтай холбоотойгоор европын тээвэрлэгч нар Оросын нутгаар явахгүй, Оросууд европ руу орохгүй. Тийм учраас Монголын тээвэрчид бол явах хамгийн боломжтой ийм цаг үе ирж байгаа юм.

Ингэж явахын тулд энэ рүү орохгүй бол манайхан харин тэр замын элдэв дарамт, шахалтад ороод явж чадахгүй байгаад байгаа учраас энэ рүү бид нар яаралтай нэгдэж орж байж харин Монголын тээвэрчид одоо чөлөөтэй явах ийм бололцоо бүрдэж байгаа юм.

Энэ дээр өнөөдөр бол европоос явж байгаа саяын тоог хэлчихлээ. Энд европоос Монгол хүртэл 12-14 хоног нэг талдаа ийм тээвэрлэлт гүйцэтгэж байгаа. Өнөөдөр Монголын Автотээвэрчдийн нэгдсэн холбоонд улс хоорондын тээвэрлэлт хийж байгаа ийм тээвэрлэгчийн эрхтэй 500 гаран тээврийн хэрэгсэл байгаа. Эд нар ерөнхийдөө энэ төхөөрөмж зарим нь байгаа, зарим нь байхгүй байгаа тэгээд энэ конвенцод орсноороо энэ ажилладаг болно, хянадаг болно. Тэгээд энийг нь бол хил гараад л энэ төхөөрөмжийг нь нөгөөдүүл энэ дижиталаар шууд нөгөө хаанаас хаа хүрч байгаа, ямар цаг хугацаа зарцуулж байгаа, амарсан бүх юмыг нь шалгаад явах юм байгаа юм.

**С.Бямбацогт:** Тэр нөгөө хоёр байгууллага, Автотээврийн үндэсний төв дээрээс нь Автотээвэрчдийн нэгдсэн холбоо гээд энэ хоёр байгууллага нэг нь одоо зөвшөөрөл, төхөөрөмжийг суурилуулдаг, шалгадаг, хянадаг. Нөгөөдөх нь ерөнхийд нь тээвэрлэлтэд хяналт тавьдаг ч юм шиг давхар давхар хяналт тавиад л дахиад л нэг хүнд суртал гаргаад байх юм биш байгаа гэдэг асуултад хариулт авмаар байна.

Хоёрдугаарт нь энэ дотоодын тээвэрлэгч чинь бас дахиад яг энэ гэрээнд нэгдэн орсноороо энэ хуульд Автотээврийн тухай хуульд өөрчлөлт орсноороо Замын хөдөлгөөний аюулгүй байдлын тухай хуульд өөрчлөлт оруулснаар дотоодын тээвэрлэгч бас дахиад энэ тахометрийг чинь тавих ёстой гээд дахиад шаардлага тавигдаад дахиад одоо юу гэдэг юм орлого багатай үедээ дахиад нэг дарамт, ачаалал нэмэгдчих юм биш байгаа? Олон улсдаа болж байна. Олон улсдаа олон улсын тээвэр хийж байгаа тэр хөдөлгөж байгаа улсууд саяын байдлаар шийдэгдээд явж болж байна, зөв байна. Аль болох Монголчууд тээвэрчид олон улсаас тээвэр хийгээд Монгол улсдаа энд гацаад байгаа, саатаад байгаа бараа, бүтээгдэхүүн татаж авч ирэхэд одоо маш чухал гэрээ, энэ хэлэлцээрт бид нэгдэн орох гэж байгаа энэ олон улсын гэрээнд. Энэнийх нь нөгөө талд нь дотоодын тээвэрлэгчид маань бас ийм тахометртэй байх ёстой гэдэг шаардлага тавигдаад дахиад одоо дотоодын тээвэрлэгчдийн нөгөө “С” зөвшөөрөлтэй адилхан нэг хүнд суртал гарчих юм биш байгаа? Энийг бас давхар хариулаад өгөөч.

Халтар сайд.

**Л.Халтар:** Бямбацогт гишүүний асуултад хариулъя. Энэ дотоодын тээвэрлэгч нарт хүссэн ч, эс хүссэн ч энийг тавьж мөрдүүлнэ. Хоёр зүйл байгаа юм.

Нэгдүгээрт нь хөдөлгөөний аюулгүй байдал. Одоо өнөөдрийн байдал дотоодод ялангуяа урт тээвэр хийж байгаа жолооч нарын хувьд ажил, амралтын дэглэмийг мөрддөггүй ийм дутагдал байна. Тийм учраас энэ дээр жолооч нарыг эрсдэлээс хамгаалъя, үүнийгээ дагаад одоо тээвэрлэж байгаа ачааны бүрэн бүтэн байдлыг хамгаалах асуудал. Тийм учраас үе шаттайгаар дотоодын тээвэр хийж байгаа жолооч нар энэ рүү орно, нэгдүгээрт нь.

Хоёрдугаарт нь манай жишээлбэл nartam-аар дамжуулаад энийг нь суурилуулаад явъя гэдэг нэг толгойтой болгож байгаа. Энэ бол нэг удаагийнх. Өөрөөр хэлбэл 2010 оноос өмнө үйлдвэрлэгдсэн машинууд дээр энийг нь нөхөд тавиад явна. Сервисийн ийм газар байгуулъя гэж байгаа нь 2010 оноос хойш тийм төхөөрөмжтэй машинууд ороод ирчихсэн. Тэрийг нь салгачихсан байгаануудыг нь сервисээр ороод хэвийн горимд шилжүүлээд явчихъя л гэж байгаа юм.

**С.Бямбацогт:** Гүйцээгээд хариулчихъя, дөрөвдүгээр микрофон Халтар сайдын микрофон өгье. Дөрөв.

**Л.Халтар:** Автотээврийн үндэсний төв дээр энэ хяналтын системийг нь байгуулъя гэж байгаа нь үндсэндээ одоо бол хот хоорондын тээврийн эрхлэгч, нийтийн тээвэр эрхэлж байгаа автобуснууд дээр, Автотээврийн үндэсний төв дээр диспетчерийн төв ажиллаад аль хэсэг дээрээ хурдаа хэтрүүлж байна, хаана удаан явж байна, хаана удаан зогсож байна. Бүх хөдөлгөөнийг хянаж байгаа, GPS-ийн системтэй. Яг ийм байдлаар, өөрөөр хэлбэл тээвэрт явж байгаа энэ жолооч нар дээр хяналт тавья, дэмжлэг үзүүлье л гэж байгаа юм. Нэгдсэн удирдлагатай болгоё.

Одоо бол үндсэндээ хаана, хэн тээвэр, юу хийгээд, ямар хурд хэтрүүлээд, ажил, амралтын дэглэмийг яагаад явж байгаа ямар ч хяналт байхгүй. Тэгэхээр энийг бол нэгдсэн ийм удирдлагатай болгоё гэдэг л гол зорилготой.

**С.Бямбацогт:** Тэгээд бас сөрөг үр дагавруудаа тооцсон л байдаг байлгүй дээ. Одоо чинь үндсэндээ яаж байна шүү дээ. 9 цаг, нэг жолооч өдөрт ерөөсөө 9 цаг л, 24 цагт 9 цагаас илүү жолоодохгүй болж байна. Одоо Улаанбаатараас ороход чинь бол үндсэндээ унтахгүй явбал 20 цаг давхиад орчихдог шүү дээ. Тэгээд тэр байхгүй болох нь байна. 2 хоног, 3 хоног явж байж л ордог болох нь байна шүү дээ. Тэгээд тэр чинь тэгээд эс үгүй бол эсмен жолоочтой дахиад илүү зардал гаргадаг цалин нэмэх нь тийм ээ?

Гишүүд асуулт асууж, хариулт авлаа. Үгүй, хоноод орчихдог. 20 цаг давхиад орчихдог байхгүй юу. 1500-г чинь, тийм.

Монгол Улсын Их Хурлын, Замын хөдөлгөөний аюулгүй байдлын тухай хуульд нэмэлт, өөрчлөлт оруулах тухай хуулийн төслийн 1 дүгээр зүйлтэй холбогдуулан асуулт асуух гишүүд асуултаа асууж, хариулт авлаа. Санал хураалт явуулна. Зарчмын зөрүүтэй нэг санал байгаа.

Санал, Б.Энх-Амгалан гишүүн гаргасан санал. 1.Төслийн 1 дүгээр зүйлийн нэг дэх заалтын 8.2.6 дахь заалтад тээврийн хэрэгслийн гэсний өмнө хяналтын төхөөрөмжид тоноглосон гэж нэмж, хоёр дахь заалтын 10.1.9 дэх заалтын бүртгэл болон бусад холбогдох гэснийг хасах. Санал гаргасан Бямбацогт, Энх-Амгалан.

Санал хураалт явуулъя. дэмжье гэснээр санал хураалт. Тийм, Цогтбаатар гишүүн хуралдаа ирсэн байна. Ганбат гишүүн хуралдаа ирсэн байна. Яагаад хоцроод байгаа юм бэ тээ? Санал хураалт 78.6 хувийн саналаар дэмжигдлээ.

Хуулийн төслийн 2 дугаар зүйлтэй холбогдуулан асуулт асуух гишүүн байна уу? Алга байна.

Санал хураалт явуулъя, тухайн зүйлээс санал гараагүй байна.

Хуулийн төслийн 3 дугаар зүйлтэй холбогдуулан асуулт асуух гишүүн байна уу? Алга байна. Зарчмын зөрүүтэй нэг санал байгаа юм байна.

Төслийн 3 дугаар зүйлийн баталсан гэснийг батлах тухай хууль хүчин төгөлдөр болсон гэж өөрчлөх. Санал гаргасан Бямбацогт, Энх-Амгалан. Дэмжье гэсэн томьёоллоор санал хураалт явуулъя.

Санал хураалт 71.4 хувийн саналаар энэ санал дэмжигдлээ. Замын хөдөлгөөний аюулгүй байдлын тухай хуульд нэмэлт, өөрчлөлт оруулах тухай хуулийн төслийг зүйл бүрээр нь хэлэлцэж дууслаа.

“Олон улсын автотээвэрлэлт гүйцэтгэх тээврийн хэрэгслийн багийн ажлын тухай Европын хэлэлцээр”-ийг соёрхон батлах тухай хуулийн төсөлтэй хамт өргөн мэдүүлсэн Замын хөдөлгөөний аюулгүй байдлын тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг явуулж дууслаа.

Хуулийн төслийн анхны хэлэлцүүлэг явуулсан талаарх Байнгын хорооны санал, дүгнэлтийг чуулганы нэгдсэн хуралдаанд Улсын Их Хурлын гишүүн Энх-Амгалан танилцуулна. Зам тээврийн хөгжлийн яамныханд баярлалаа.

Одоо тээвэрчид маань хамгийн гол нь одоо маш хурдан хугацаанд европоос ачаа бараагаа тээвэрлэдэг болмоор байна. Нөгөө Тянь Жень-ээс бас ачаа бараагаа тээвэрлэдэг болмоор байна. Энэ дээр та бүхэн маань илүү анхаарч бас санаачилгатай ажиллахыг хүсэж байна. Дараагийн асуудалд оръё

**Хоёр.Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг явуулъя.**

Хуулийн төслийг Байнгын хорооны болон чуулганы нэгдсэн хуралдаанаар хэлэлцүүлэх санал, дүгнэлтийн төсөл боловсруулах үүрэг бүхий ажлын хэсгийн танилцуулгын ажлын хэсгийн ахлагч, Улсын Их Хурлын гишүүн Жамъянхорлоогийн Сүхбаатар танилцуулна. Сүхбатаар гишүүнийг урьж байна.

**Ж.Сүхбаатар:** Байнгын хорооны дарга, эрхэм гишүүд ээ,

Улсын Их Хурлын гишүүн Б.Энхбаяр, Б.Пүрэвдорж, Ц.Сандаг-Очир нарын гишүүдээс 2021 оны дөрөвдүгээр сарын 8-ны өдөр Улсын Их Хуралд өргөн мэдүүлсэн Эрүүгийн хэрэг хянан шийдвэрлэх тухай нэмэлт, өөрчлөлт оруулах тухай хуулийн төслийн үзэл баримтлалыг Улсын Их Хурал 2021 оны аравдугаар 14-ний өдрийн чуулганы нэгдсэн хуралдаанаар хэлэлцэж, анхны хэлэлцүүлэгт бэлтгүүлэхээр Хууль зүйн байнгын хороонд шилжүүлсэн билээ.

 Хууль зүйн Байнгын хорооны 2022 оны долоодугаар тогтоолоор хуулийн төслүүдийг Байнгын хорооны болон чуулганы нэгдсэн хуралдаанаар хэлэлцүүлэх бэлтгэл хангах, санал, дүгнэлтийн төсөл боловсруулах үүрэг бүхий ажлын хэсгийг байгуулж, ажлын хэсгийн ахлагчаар Улсын Их Хурлын гишүүн Ж.Сүхбаатар ажлын хэсгийн гишүүнд Улсын Их Хурлын гишүүн Д. Ганбат, Д.Цогтбаатар нар ажиллалаа.

Ажлын хэсэг хуулийн төслийн нээлттэй хэлэлцүүлгийг 2022 оны дөрөвдүгээр сарын 20-ны өдөр зохион байгуулсан бөгөөд хэлэлцүүлэгт төсөл санаачлагч Улсын Их Хурлын гишүүд болон ажлын хэсгийн гишүүд, Монгол Улсын Ерөнхий прокурорын газар, Хүний эрхийн үндэсний комисс, Хууль зүй, дотоод хэргийн яам, Авлигатай тэмцэх газар, Цагдаагийн ерөнхий газар, Шүүхийн шийдвэр гүйцэтгэх ерөнхий газар, Монголын хуульчдын холбоо, Монголын өмгөөлөгчдийн холбоо, Хууль зүйн үндэсний хүрээлэн болон иргэдийн төлөөлөл оролцож санал, шүүмжлэл хэлсэн болно.

 Ажлын хэсэг 2022 оны тавдугаар сарын 16-ны өдөр хуралдсан бөгөөд уг хуралд төсөл санаачлагч болон Монгол Улсын Ерөнхий прокурорын газар Авлигатай тэмцэх газар, Цагдаагийн ерөнхий газар, Монголын өмгөөлөгчдийн холбооны төлөөллүүдийг оролцуулан хуулийн төсөлтэй холбогдуулан гаргах саналыг хэлэлцэж, дараах санал дүгнэлтийг Байнгын хороонд танилцуулж байна. Үүнд:

Шүүх хуралдааны явцад нотлох баримтаар тогтоогдсон хэргийн нөхцөл байдлыг үндэслэн шүүгдэгчид холбогдох хэргийн зүйлчлэлийг хүндрүүлэхээр бол нотлох баримт цуглуулж бэхжүүлэх, цуглуулж бэхжүүлэх талаар Эрүүгийн хэрэг хянан шийдвэрлэх тухай хуульд заасан журам зөрчигдсөн талаар гарсан гомдлыг мөн хэрэг бүртгэлт, мөрдөн байцаалтын явцад оролцогчийн эрхийг зөрчсөн, хууль бусаар хязгаарласан тухай гомдлыг шийдвэрлэх зорилгоор шүүх хэргийг хянан хэлэлцэхийг 1 удаа 60 хүртэл хоногоор хойшлуулах талаар, Хууль тогтоомжийн тухай хуульд заасны дагуу төслийн нэр томьёог Эрүүгийн хэрэг хянан шийдвэрлэх тухай хуультай нийцүүлж жигдлэх зэрэг болно.

Ажлын хэсэг Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналыг бэлтгэн томьёолж та бүхэнд тараасан болно.

Байнгын хорооны гишүүд ээ,

Эрүүгийн хэрэг хянан шийдвэрлэх тухай нэмэлт, өөрчлөлт оруулах тухай хуулийн төслийн анхны хэлэлцүүлэгт бэлтгэсэн талаарх ажлын хэсгийн санал, дүгнэлт болон зарчмын зөрүүтэй саналын томьёоллыг хэлэлцэн шийдвэрлэж өгөхийг та бүхнээс хүсье.

Анхаарал тавьсанд баярлалаа.

**С.Бямбацогт:** Ажлын хэсгийн ахлагч Сүхбаатар гишүүнд баярлалаа.

Хэлэлцэж байгаа асуудалтай холбогдуулан хуралдаанд оролцож байгаа албан тушаалтнуудыг танилцуулъя.

Булганцэцэг Улсын Ерөнхий прокурорын туслах прокурор, Шүүхэд хэрэг төлөөлөх хэлтсийн дарга, Жаргалбаатар Авлигатай тэмцэх газрын Мөрдөн шалгах албаны дарга, Батсуурь Цагдаагийн ерөнхий газрын Мөрдөн байцаах албаны дарга, цагдаагийн хурандаа. Наашаа суучхаарай. Нямдаваа Цагдаагийн ерөнхий газрын Хуулийн хэлтсийн дарга, цагдаагийн хурандаа, Оюунболд Монголын өмгөөлөгчдийн холбооны гишүүн, өмгөөлөгч. Бүгдээрээ наашаа суучих. Ийм ажлын хэсэг хуралдаанд оролцож байна.

Монгол Улсын Их Хурлын чуулганы хуралдааны дэгийн тухай хуулийн 39.10-т Байнгын хороо хуулийн төслийг зүйл бүрээр хэлэлцэнэ гэж заасны дагуу хуулийн төслийг зүйл бүрээр нь хэлэлцье.

Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийн нэгдүгээр зүйлтэй холбогдуулан асуулт асуух гишүүн нэрсээ өгнө үү. Алга байна.

Санал хураалт явуулъя. Ажлын хэсгээс зарчмын зөрүүтэй хоёр санал гаргасан байгаа. Хоёр саналаар санал хураалт явуулъя.

1.Төслийн 1 дүгээр зүйлийн тав дахь хэсгийн гомдол, хүсэлтийг гэснийг гомдлыг гэж, мөн хэсгийн 30 хүртэл гэснийг 60 хүртэл гэж тус тус өөрчлөх. Санал гаргасан ажлын хэсэг. Сүхбаатар гишүүн хэн хэн байгаа билээ? Ганбат гишүүн, Цогтбаатар гишүүн. Санал хураалт явуулъя. Дэмжье гэсэн томьёоллоор санал хураалт. Санал хураалтад 14 гишүүн оролцсоноос 71.4 хувийн саналаар энэ санал дэмжигдлээ. Дараагийн санал хураалт.

2.Төслийн 1 дүгээр зүйлийн долоо дахь хэсгийн үндэслэлээр гэсний дараа шүүх хуралдаан гэж нэмэх. Энэ тайлбар байгаа юу? Байхгүй юу, байхгүй юу тээ? Санал хураалт, дэмжье гэсэн томьёоллоор санал хураалт. 78.6 хувийн саналаар энэ санал дэмжигдлээ.

 Гишүүдээс бичгээр гаргасан санал байхгүй байна. Хуулийн төслийн 2 дугаар зүйлтэй холбогдуулан асуулт асуух гишүүд нэрсээ өгнө үү. Алга байна. Тухайн зүйл дээр санал гараагүй, гишүүдээс бичгээр гарсан санал байхгүй байна.

Хуулийн төсвийн 3 дугаар зүйлтэй холбогдуулан асуулт асуух гишүүн байна уу? Алга байна. Тухайн зүйл дээр ажлын хэсгээ санал гараагүй. Гишүүдээс бичгээр гаргасан санал байхгүй байна.

Хуулийн төслийн 4 дүгээр зүйлтэй холбогдуулан асуулт асуух гишүүн байна уу? Алга байна. Ажлын хэсгээс санал гараагүй байна. Гишүүдээс бичгээр гарсан санал байхгүй байна.

Хуулийн төслийн 5 дугаар зүйлтэй холбогдуулан асуулт асуух гишүүн байна уу? Алга байна.

Ажлын хэсгээс тухайн зүйлээр санал гаргаагүй, гишүүдээс бичгээр авсан санал байхгүй байна. Хуулийн төсөлтэй холбогдуулан ажлын хэсгээс бэлтгэсэн найруулгын саналаар санал хураалт явуулъя. Найруулгын нэг санал байгаа юм байна. Найруулгын санал.

1.Төслийн 1 дүгээр зүйлийн, зүйлийн 1 дэх хэсэгт гэснийг зүйлд гэж, 3 дугаар зүйлийн дараах хэсэг заалтыг гэснийг 33.1 дүгээр зүйлийн 12 дахь хэсгийг гэж, 4 дүгээр зүйлийн мөн зүйлийн 1.5, 1.6 дахь заалтын дугаарыг 1.4, 1.5 гэж гэснийг 1.5 дахь заалтын дугаарыг 1.4 гэж, 1.6 дахь заалтын дугаарыг 1.5 гэж тус тус өөрчлөх гэсэн санал гаргасан ажлын хэсэг. Дэмжье гэсэн томьёоллоор санал хураалт явуулъя.

Санал хураалт, 78.6 хувийн саналаар энэ санал дэмжигдлээ.

Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийг зүйл бүрээр нь хэлэлцэж дууслаа.

Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тхай хуулийн төслийн анхны хэлэлцүүлгийг явуулж дууслаа.

Хуулийн төслийн анхны хэлэлцүүлэг явуулсан талаарх Байнгын хорооны санал, дүгнэлтийг чуулганы нэгдсэн хуралдаанд Улсын Их Хурлын гишүүн, ажлын хэсгийн ахлагч Сүхбаатар танилцуулна. Баярлалаа.

Ажлын хэсгийнхэнд баярлалаа. Дараагийн асуудалд оръё.

**Гурав.Ажлын хэсэг байгуулах тухай Байнгын хорооны тогтоолын төслийг хэлэлцье. Зөрчлийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төслүүдийг Байнгын хорооны болон чуулганы нэгдсэн хуралдаанаар хэлэлцүүлэх бэлтгэл хангах, санал, дүгнэлтийн төсөл боловсруулах үүрэг бүхий ажлын хэсгийг байгуулахаар оруулж байгаа.**

Тогтоолын төслийг та бүхэнд тараасан байгаа. Тогтоолын төсөлтэй холбогдуулан асуух асуулттай гишүүд байна уу? Энхбаяр гишүүн, Энхбаяр гишүүнээр тасаллаа.

**Б.Энхбаяр:** Байнгын хорооны гишүүдийнхээ өдрийн амгаланг айлтгая.

Зөрчлийн хууль болон Зөрчил шалган шийдвэрлэх хууль дээр бол ажлын хэсэг байгуулж байгаа. Энэ ажлын хэсэг дээр их лобби орж ирдэг юм. Яагаад гэхээр энэ Зөрчлийн хуулийн асуудал бол үндсэндээ 15,16-н төрийн, ялангуяа хяналтын чиг үүрэг хэрэгжүүлж байгаа байгууллагуудын эрхлэх асуудлын хүрээнд гарч ирж байгаа зөрчлүүдийг, юуг зөрчилд тооцох вэ, тэрийг хэн шалгах вэ, яаж шалгах вэ гэдэг процессыг бичиж байгаа юм. Тэгэхээр энэ ажлын хэсэг маань хоёр зүйлийг анхааралдаа аваасай гэж бодож байна.

Нэгдүгээрт энэ байгууллагын лоббиноос их ангид, яг энийг мэргэжлийн үүднээс иргэдийн нүдээр харж, төрийн нүдээр гэсэн үг биш, иргэдийн нүдээр харж бичих дээр бас анхаараасай гэсэн хүсэл байгаа. Ажлын хэсэгт орсон энэ улсын байцаагч, нөгөө байгууллагын дарга нарын төлөөний хүмүүс бол бүгдийг нь л зөрчилд оруулаад л өөрсдөө шалгадаг, өөрөөсөө хамааралтай болгох гээд л дайрчихдаг шүү. Тэр жил би бол энэ нэг юм хасаж байсан шүү дээ. Одоо хүнд хэлэхэд ичмээр. Ааруул, сүү хөдөөгөөс машинаараа зөөгөөд явахад аймгийн төвийн Хөдөө аж ахуйн хэлтсээс зөвшөөрөл авч байж хот руу оруулна гэдэг ийм заалт оруулах гээд. Тэгээд ингээгүй хүнийг 50 мянгаар торгоно гээд ийм заалтын төсөл явж байсан.

Ариун цэвэр, шаардлага хангаагүй тээврийн хэрэгслээр отор, нүүдэл хийх юм бол 100 мянган төгрөгөөр малчдыг торгоно гээд ингээд ийм оруулах гээд явж байсан. Үгүй энэ чинь одоо бол бас л хэцүү шүү дээ. Насанд хүрээгүй мал хээлтүүлэх юм бол малчныг нь 50 мянгаар торгоно гээд заалт явж байсан. Ийм юмнууд оруулах гээд байдаг байхгүй юу. Тэгэхээр энэ дээр бас нэг анхаарч үзээрэй гэдэг нэг ийм ажлын хэсэгт санал байгаа.

Хоёрдугаарт энэ Засгийн газраас өргөн барих дээр татварын байгууллагынхан өөрсдийнхөө зөрчлийг хяналтаас гаргасан байна. Энэ татварынхан бол удаа дараа ийм лобби хийдэг. 15 онд ч ингэж байсан, 17 онд ингэж байсан. Одоо бас ингэж байгаа юм. Яагаад өөрсдийнхөө зөрчлийг хасуулдаг вэ гэхээр энэ бол жоохон мэргэжлийн маргаан юм байгаа юм бид нар хянуулахгүй, бид нар өөрсдөө энэ маргаанаа шийдвэрлэнэ гэдэг энэний цаана авлига байгаа шүү.

Татварынхан хэний зөрчлийг хэрэг, зөрчилд оруулах вэ, хэнийг нь жоохон мэргэжлийн алдаа болгох уу гэдгийг өөрсдөө шийднэ гэдэг бол энэний цаана авлига байгаа. Олон тэрбум төгрөгийн мөнгөн дээр өөрсдөө дангаараа шийдвэрээ гаргах гэсэн, тэгээд хянуулахгүй гэсэн ийм сонирхол энэ татварын байгууллагынханд байдаг.

Тэгээд яагаад Засгийн газар дээр энэ асуудал хасагдаж орж ирж байна вэ гэхээр Сангийн сайд хуулийн төслийг Улсын Их Хуралд өргөн барих зөвшөөрөл өгдөг юм. Тэгэхээр Сангийн сайд өөрийнхөө эрхлэх асуудлын хүрээний байгууллагыг хасахгүй бол би өргөн барихыг зөвшөөрөхгүй гээд бойкот тавьдаг. Энэ үе үеийн сайд нар шүү, Сангийн сайд нар. Энийг оруулж ирэх ёстой шүү. Ажлын хэсэгт би хэлж байгаа юм. Энд Монгол улсад ганцаараа ерөөсөө хянагдахгүй гэдэг. Тэгээд өөрсдийгөө хэдэн тэрбумаар нь шагнадаг. Татварт авлаа гэж одоо татварын байгууллагынхан бие биеэ шагнадаг. Энэ бол хэтрээд байгаа шүү.

Тийм учраас энэ татварын байгууллагыг байранд нь тавиарай энэ ажлын хэсгийнхэн. Байранд нь тавь гэдэг нь би энэ хянагддаг байх ёстой шүү гэж хэлж байгаа юм. Ерөөсөө хөндлөнгийн хяналт оруулахгүй гэдэг, өөрөө өөрсдийгөө бид нар мэднэ. Бид нар хэнээр ч хянуулах ёсгүй гэдэг ийм юм ярьдаг юм шүү. Тэгэхээр энэ татварын зөрчлийг одоо энд оруулж ирж ёстой шүү гэдэг зүйлийг бас би ажлын хэсэгт хандаж хэлж байгаа юм. Баярлалаа.

**С.Бямбацогт:** Гишүүд асуулт асуучихлаа. Үг хэлэх гишүүн байна уу тогтоолын төсөлтэй холбогдуулаад? Сүхбаатар гишүүнээр тасаллаа.

**Ж.Сүхбаатар:** Энэ Зөрчлийн хууль маань нийгэмд тогтсон нэг асуудал, ойлголт байгаад байгаа юм. Энэ Зөрчлийн хууль бол иргэдэд зориулсан хууль. Дарга, албан тушаалтнуудад зориулаагүй. Зарим хүн ч бүр Зөрчлийн хуульгүй байя эд нар гэж яриад байгаа. Тэгээд энэ зөрчлийн нэр нь одоо бас нэг оновчтой биш байгаа гэж би урьд нь ч хэлж байсан. Хуучин бол Захиргааны хариуцлагын тухай хууль л даа. Зөрчлийн хууль гээд гэмт хэргээс бусад бүх юмыг одоо зөрчил гэж ангилдаг, эрх зүйн зөрчил гэдэг категорид ордог. Тэгэхээр энэ хууль маань яг тэр бүх зөрчлийг агуулдаг бас биш. Иргэний эрх зүйн ч гэсэн зөрчил бол зөрчил байдаг. Гэтэл энийг иргэний эрх зүйн асуудлыг энэ хууль зохицуулдаггүй. Тэгэхээр энэ нэрээсээ, гарчгаасаа авхуулаад буруу явчихсан юм анх.

Дээр нь иргэдийг торгодог гээд. Ер нь бол яг онол номынхоо юмаар бол яг зүгээр зорилт нь бол нийтийн ашиг сонирхлын хамгаалах, нийгмийн хэв журмыг сахиулах. Тэгээд ийм л эддээ. Гол тэгэхдээ арга нь юу юм гэхээр торгох л гол санкацтай ийм л хууль л даа, торгуулийн. Тэгээд яах вэ манай энэ дотор сануулна гээд юм ороод ирчихсэн. Яах вэ, нийгмийн юманд тааруулаад зөөллөх гэж байна гээд нөгөө талд нь гараад. Тэгээд би Германы доктор энэ захиргааны хамгийн том мэргэжилтэн, хуульчидтай саяхан уулзсан. Тэгээд ярьсан чинь торгохгүйгээр сануулна гэсэн чинь зүгээр энийг арай л инээгээгүй л дээ, тийм. Тэгээд хөнгөн торгууль заавал байх ёстой эсвэл торгохгүй байна гэвэл энэ чинь зөрчил биш байна. Зөрчил юм бол бага хэмжээний торгууль заавал сануулах дээр чинь давхар явах ёстой.

Ер нь тэр замын хөдөлгөөний зөрчил чинь гол нь юм байна. Тэр тохиолдолд бол ер нь оноо хасах л бол их зөв юм байна лээ гэдгийг ингэж хэлж байсан гэх мэтийн юм байгаа. Тэгэхээр энэ дотор бас нийгмийн санаа бодолд тааруулж байна гэж зөөлөн ярьсан нэг юм байгаа. Гол юм нь иргэдийн бухимдаад байгаа юм чинь дарга нар торгуулдаггүй, бид нарыг торгодог гэдэг юмтай л асуудал үүсээд байгаа байхгүй юу. Тэгээд дээр нь энэ 80 орчим хувь нь зам тээврийн хөдөлгөөний зөрчил л байгаа юм. Гэтэл Германд одоо Бавари мужид гэхэд захиргааны шүүхийн шийдэж байгаа хэргийнх нь гуравны нэг нь нохойтой холбоотой хэрэг байгаа байхгүй юу. Захиргааны шүүхэд нохойтой холбоотой хэрэг гээд бод доо та хэд. Тийм, унадаг дугуй, нохой эд нартай холбоотой хэрэг их гардаг гэж байгаа юм. Тэгэхээр энэ зөрчлийн хуулийг хэт султгана гэдэг бол замын хөдөлгөөний дүрэм, аюулгүй байдлын асуудал хөндөгдөх юм байна лээ. Тэгээд энэ хуулийг ярьж байгаа үед бол замын хөдөлгөөний энэ аюулгүй байдалтай холбоотой асуудлыг авч үзэх ёстой юм байна лээ.

Замын хөдөлгөөний аюулгүй байдалтай холбоотой асуудал. Энэ бол ганцхан тэр зөрчлийн хүрээний одоо явж байгаа хуулийн хүрээнд энэ асуудлыг ярьж бас боломгүй. Дээр нь бас энэ Зөрчил шалган шийдвэрлэх тухай хуульд нэмэлт, өөрчлөлт оруулна гэж байгаа юм. Энэ чиглэлээр сургалт, сурталчилгаа юмнууд бол нэлээн хийгдэх шаардлагатай юм байна лээ. Тэр цагдаагийн үйл ажиллагаа дээр, ялангуяа тээврийн цагдаа гэдгийг бол цаашдаа их анхааралтай юмыг нь засаж янзлах гээд. Тэгээд нийгмийн хувьд бол жоохон тийм нэр хүндээ алдчихсан, буруу ойлгогдчихсон гэсэн хэр нь нийгмийн одоо харилцааг зохицуулдаг хамгийн чухал нийгмийн энэ эрх зүйт төрийн чинь одоо дүрэм, журмыг сахиулдаг чухал хууль байгаад байгаа байхгүй юу. Энэ хууль…/минут дуусав./

**С.Бямбацогт:** Сэргэлэн гишүүн саналаа хэлье.

**Ц.Сэргэлэн:** Баярлалаа. Би энэ зөрчлийн хуульд оруулах нэмэлт, өөрчлөлтийг дэмжиж байгаа юм. Зүгээр ажлын хэсэг дээр анхаараасай гэсэн би хэдэн зүйл хэлье гэж бодож байна. Одоо Зөрчлийн хууль амьдрал дээр яаж байна вэ гэхлээр олон улсын гэрээ эрх зүйн хүрээнд. Өөрөөр хэлбэл Монгол Улсын Засгийн газар гадаад улсын засгийн газруудтай байгуулсан олон улсын гэрээгээр зохицуулагдсан асуудлыг энэ Зөрчлийн хуулиар шийдвэрлэхээр хэд хэдэн заалтууд байдаг юм. Тэгээд энэ нь амьдрал дээр зөрчилддөг. Өөрөөр хэлбэл асуудлыг шийдэх гэхлээр зөрчил шалган шийдвэрлэх эрх бүхий албан тушаалтнууд нь асуудлыг шийдэх гэхлээр прокурор эсвэл хууль, хяналтын байгууллагууд наадах чинь заавал прокурорын хяналтаар орж байж прокурорын шийдвэрээр асуудал шийдэгдэнэ гээд ороод ирдэг.

Гэтэл олон улсын гэрээн дээр нь болохлоор ингэнэ гээд бүр шууд асуудлыг шийдэх процедурыг нь шийдчихсэн байж байдаг ийм асуудлууд. Тийм учраас би энэ ажлын хэсэгт оръё гэсэн санал нэгдүгээрт хэлж байгаа юм.

Хоёрдугаарт энэ олон улсын гэрээтэй зөрчилдсөн энэ заалтуудыг бүгдийг нь зохицуулахгүй бол болохгүй. Бусад асуудлыг энэ Сүхбаатар гишүүн энэ тэр гээд бүх гишүүд тал талаас нь ярьж байна. Тэгэхээр ер нь хөрсөн дээр буусан хууль байх хэрэгтэй энэ. Энэ нийгмийн, амьдралын аягүй олон талт асуудлыг хөнддөг хууль. Хүн хараал хэлсний төлөө хариуцлага хүлээнэ гээд байж байгаа шүү дээ. Манай нутгийн нэг залуу надад зүгээр ярьж байсан. Би ч одоо заримдаа тэсэхгүй нэг ийм хараал, ерөөл хэлчих юм. Тэгээд энэний төлөө одоо энэ зөрчлийн хуулиар бас асуудал яригддаг. Тэгээд энэ нь амьдрал дээр, ер нь заавал ингэж хүний амьдралын хэмнэлд өөрчлөлт оруулсан, энийг хүчээр шийдэх гэсэн ийм юм байх ёстой ч юм уу, үгүй ч юм уу гэж, би бол үнэн гэж хэлэх гээд байгаа юм.

Тийм учраас тэр амьдрал дээр байж байдаг асуудал болгоныг шийдэхийн тулд энэ зөрчлийн хуулиар оролцсон. Энэ нь өөрөө амьдрал дээр тулгамдсан асуудлыг шийдэх биш асуудлыг өөрөө бий болгочихсон ийм л байдал үүсгээд байгаа учраас энэ Зөрчлийн хуулийг зайлшгүй шинэчлэх, өөрчлөх, амьдралд нийцүүлэх зайлшгүй шаардлага байгаа гэдэг дээр би үг хэлж байгаа юм дэмжиж. Тэр би түрүүн хэлсэн. Дахин хэлье. Олон улсын гэрээ хэлэлцээрээр шийдсэн асуудлыг Зөрчлийн хуульд оруулчихсан байдаг юм шүү. Энийг одоо зайлшгүй шийдэхгүй бол яагаад ч болохгүй. Үндсэн хуулийн суурь зарчим байж байгаа шүү дээ. Үндсэн хуультай хэрвээ зөрчилдөөгүй бол олон улсынхаа гэрээ хэлэлцээрийг баримталлаа гэсэн манай хуулийн үндсэн зарчим байж байгаа. Тэгээд энийгээ зөрчөөд байдаг. Баярлалаа.

**С.Бямбацогт:** Сэргэлэн гишүүнд баярлалаа. Тогтоолын төсөлтэй холбогдуулж гишүүд үг хэлж дууслаа.

Зөрчлийн хуулийн ажлын хэсгийг ахлах гишүүд байна уу? Ажлын хэсгийг ахлах, айн? Сүхбаатар гишүүн ахалъя. Ажлын хэсгийн гишүүдийг Бямбацогт, Ганхуяг, Сэргэлэн, Пүрэвдорж ингээд ажлын хэсгийн ахлагч Сүхбаатар. Ажлын хэсэг байгуулах тухай Байнгын хорооны тогтоолын төслийг баталъя гэсэн томьёоллоор санал хураалт явуулъя. Санал хураалт.

Санал хураалтад 14 гишүүн оролцож, 71.4 хувийн саналаар энэ санал дэмжигдлээ. Байнгын хорооны хуралдаанаар хэлэлцэх асуудал дууссан тул Байнгын хорооны хуралдаан хаасныг мэдэгдье.

Хуралдаа идэвхтэй оролцсон гишүүддээ баярлалаа.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

 ШИНЖЭЭЧ Д.ОТГОНДЭЛГЭР